text: Llagostera Ràdio - Mercè Sampietro, Emma Vilarasau i Julio Manrique, plats forts del primer semestre al Teatre Municipal de Girona
  Mercè Sampietro, Emma Vilarasau i Julio Manrique, plats forts del primer semestre al Teatre Municipal de Girona
  D'esquerra a dreta, Jep Sánchez, David Ibáñez, el regidor Carles Ribas, Natxo Morera de la Vall i Víctor García de Gomar. / Foto: Ajuntament de Girona
  Article Anterior El Claustre de la UdG avala la gestió del rector i aprova l'informe anual
  Següent Article L'Audiència absol l'olotí acusat de magrejar una adolescent a prop de la plaça de Braus perquè no es creu la menor
  El Teatre Municipal de Girona portarà a l'escenari gironí noms destacats del panorama teatral català al llarg del primer semestre del 2020.
  La programació inclou les actrius Mercè Sampietro i Àngels Gonyalons ('La dona del 600', el 14 de febrer), Rosa Boladeras ('La Rambla de les Floristes', el 8 de febrer), Silvia Marsó ('24 hores a la vida d'una dona', el 6 de març) o Emma Vilarasau ('Eva contra Eva', el 28 de febrer), i els actors Josep M. Pou ('Viejo amigo Cicerón', el 8 de maig), Julio Manrique ('Una història real', el 23 de maig) o Joan Pera ('El pare de la núvia', el 19 de juny).
  Entre les obres previstes, destaca la peça que protagonitza i coprodueix amb el Teatre Lliure la gironina Meritxell Yanes, 'Dolors'. Es tracta de la primera sèrie teatral que s'ha fet a Catalunya i de la qual es podran veure els sis capítols que la conformen el diumenge 23 de febrer.
  A la programació teatral del primer semestre del 2020 no hi faltaran tampoc espectacles de diferents disciplines de les arts escèniques com el circ, l'òpera, la dansa, les titelles i els espectacles familiars.
  Un any més, el Teatre Municipal aposta pel foment de nous públics amb la proposta "Teatre Obert". Una iniciativa a través de la qual més de 8.000 alumnes dels centres educatius de la ciutat i de diverses poblacions de les comarques gironines passaran pel Teatre per veure diferents representacions teatrals escolars.
  En l'àmbit musical, s'han programat 35 propostes musicals a l'Auditori de Girona. D'aquestes, 18 de música moderna, 16 de clàssica i una de familiar amb artistes d'àmbit internacional, estatal i nacional sense oblidar les propostes familiars i el suport a la creació local.
  Als artistes ja anunciats de forma anticipada, James Rhodes (7 de febrer), Micah P. Hinson (1 de febrer), Snarky Puppy (21 de març) o Zahara (18 de gener), s'hi afegiran noms com Ben L'Oncle Soul (20 de març), que formarà part de la programació del Black Music Festival, o Straigt No Chaser (9 de maig), que es podrà veure en el marc del Girona A Cappella Festival. A aquests dos festivals, cal afegir-hi enguany la col·laboració amb el festival Neu, que portarà a l'aditori artistes com Ferran Palau (24 de gener) o l'Orquestra Fireluche i Pau Riba (17 de gener).
  També inclourà la presentació del nou treball d'Els Amics de les Arts (23 de maig); l'actuació de Doctor Prats (30 de maig); la presentació a les comarques gironines del nou treball de Núria Graham (13 de març), i l'única actuació a la demarcació de Girona de l'espectacle Ovidi 25 (22 de febrer), fet amb coproducció amb el festival Barnasants. El concert que Els Pets va cancel·lar el 19 d'octubre es farà el 25 de gener i serà el final de gira del disc 'Som'.
  En l'apartat de clàssica, la pianista Maria Joao Pires tornarà a l'escenari de l'Auditori el 19 de gener per presentar en exclusiva a l'estat espanyol un concert on es trobaran per primer cop el mestre japonès Tatsuya Shimono i la pianista portuguesa, per interpretar el Concert per a piano núm. 9, de Mozart. Destaca també el concert inaugural del festival Nits de Clàssica 2020, que es farà el 7 de juny amb l'actuació del pianista Ivo Pogorelich.
  A més, el mestre Valery Gergiev tornarà a la temporada de concerts per dirigir l'Orquestra Simfònica del Teatre Mariinsky de Sant Petersburg (29 de març); La Real Cámara, formació liderada per Emilio Moreno, presentarà les obres de F.J. de Castro (4 d'abril); l'Orquestra Simfònica de Lucerna debutarà a Girona sota la batuta del seu director titular, James Gaffigan, i acompanyats del violoncel·lista Gautir Capuçon (19 d'abril), i la Royal Philharmonic of London es podrà veure de nou a l'Auditori sota la direcció de Pichas Zukerman (17 de maig).
  L'Espai Marfà presenta un total de trenta-tres activitats obertes al públic (del 30 de desembre de 2019 al 31 de maig de 2020) dedicats a la formació i la divulgació musicals. En l'àmbit formatiu, destaca la creació d'un curs de gestió musical que, al llarg de dotze sessions, repassarà bona part dels aspectes més rellevants de la indústria musical. Les activitats de formació es completaran amb una quinzena de propostes per a la capacitació tècnica i artística dels músics a càrrec de personalitats com Arnau Tordera, Julio Lobos, Gay Mercader, Santi Serratosa o Martí Torras.
  En l'àmbit divulgatiu, destaca el cicle 'Sessions LP', audicions comentades d'àlbums clàssics, que en aquesta ocasió estarà protagonitzada exclusivament per tres destacades artistes femenines: Joana Serrat (On The Tracks, de Bob Dylan), Núria Graham (Dots and Loops, d'Stereo Lab) i Paula Grande (Blue de Joni Mitchell).
  El regidor de Cultura, Carles Riba, ha destacat que la programació és "transversal" i "de qualitat" que d'acord amb "el compromís i l'aposta de l'equip de govern, també vol donar oportunitats al talent gironí, als artistes del territori".